En 20-årig mand blev fredag dømt for at have haft seksuel omgang med en 13-årig pige.

En 20-årig mand blev fredag idømt 30 dages betinget fængsel for at have seksuel omgang med en 13-årig pige. Ved retsmødet i Hjørring kom det frem, at den unge pige angiveligt selv skulle have presset manden til at være sammen med hende. Ifølge forsvarer Claus Bo Jakobsen skulle den 20-årige have forsøgt at lægge låg på forholdet flere gange. - Han har forsøgt at forklare hende, at de måtte vente til hun blev 15. Men hun har jo været helt forelsket i ham, siger han. Den på det tidspunkt 19-årige mand endte efterfølgende med at være sammen med den mindreårige pige i en bil. Claus Bo Jakobsen forklarer, at manden efterfølgende var ked af, hvad der var sket, men at pigen fortsatte med at skrive til ham. - Han er ked af den her sag. Det er jo også derfor, at han har tilstået det hele, siger Claus Bo Jakobsen. Ved dommen blev der lagt vægt på, at pigen selv ønskede at indgå i et forhold med drengen. Derfor blev straffen også kun 30 dages betinget fængsel. I sager om seksuelt samvær med mindreårig går strafferammen ellers op til otte år. Den 20-årige var også tiltalt for at have fremsat trusler mod pigen og hendes mor. Efter flere vidneafhøringer måtte anklageren dog trække den tiltale tilbage.